ગુજરાતી સમાચાર: હાર્દિકને લાફો મારનારો ભાજપનો કાર્યકર તરુણ ગજ્જર હોવાનું બહાર આવ્યું | Who Is Tarun Gajjar Slaps Hardik In Surendranagar - Lok Sabha Election | I Am Gujarat
Gujarati News Lok Sabha Election હાર્દિકને લાફો મારનારો ભાજપનો કાર્યકર તરુણ ગજ્જર હોવાનું બહાર આવ્યું
Updated: Apr 19, 2019 13:42 pm IST
 અમદાવાદ: હાર્દિકને સુરેન્દ્રનગરમાં એક સભા દરમિયાન ચાલુ ભાષણે લાફો મારનારો વ્યક્તિ કડીનો તરુણ ગજ્જર હોવાનું બહાર આવ્યું છે. તરુણ ગજ્જરના ફોટોગ્રાફ પણ હાર્દિકના ટેકેદારો દ્વારા સોશિયલ મીડિયામાં ફરતા કરાયા છે, જેમાં તે ભાજપ સાથે જોડાયેલો હોવાના દાવા કરાઈ રહ્યા છે. મહત્વનું છે કે, આ ઘટના બાદ હાર્દિકે ખૂલ્લો આક્ષેપ કરતા કહ્યું છે કે ભાજપના ઈશારે તેને મારી નાખવાની કોશીશ કરાઈ રહી છે.
દાઢીધારી તરુણ ગજ્જર હાર્દિકને ભરી સભામાં લાફો મારવાનું પહેલાથી જ નક્કી કરીને આવ્યો હોય તેમ હાર્દિકે ભાષણ ચાલુ કર્યું તે વખતે એટલો સહજતાથી સ્ટેજ પર હાથમાં કાગળ લઈને ચઢ્યો કે કોઈને તેના પર કશીય શંકા ન ગઈ.
હાર્દિકને લાફો મારનારો તરુણ પાછો રાજકારણીની માફક સફેદ ઝભ્ભો અને લેંઘો પહેરીને આવ્યો હોવાથી સ્ટેજ પર બેઠેલા લોકોને તે હાર્દિકનો સાથી હશે તેમ લાગ્યું, પરંતુ તરુણે હાર્દિક તરફ જઈને અચાનક જ તેને કચકચાવીને એવો લાફો મારી દીધો કે હાર્દિક પણ એક ક્ષણ માટે ડઘાઈ ગયો. હાર્દિકને લાફો મારી તરુણ 14 યુવાનોને ભરખી ગયો તેમ કહી બૂમો પાડવા લાગ્યો હતો.
આ ઘટના બનતા ડઘાઈ ગયેલા હાર્દિકે તરત જ તરુણનો પ્રતિકાર કર્યો હતો, અને બંને વચ્ચે ઝપાઝપી પણ થઈ હતી. લોકો પણ આ દરમિયાન સ્ટેજ પર ધસી આવ્યા હતા, અને કેટલાકે તરુણ પર હાથ સાફ પણ કરી લીધો હતો. આ ઘટના બની ત્યારે પોલીસ પણ ત્યાં હાજર હતી, પરંતુ બધું એટલું જલ્દી બની ગયું કે પોલીસ એક્શનમાં આવે ત્યાં સુધી તો હાર્દિકને લાફો પણ મરાઈ ચૂક્યો હતો, અને સ્ટેજ પર ધમાચકડી પણ શરુ થઈ ગઈ હતી.
હાર્દિક પણ આ મામલે ફરિયાદ કરવા વઢવાણ પોલીસ સ્ટેશન પહોંચ્યો છે. હાર્દિકને લાફો મરાયા બાદ લોકોએ પણ તેને ફટકાર્યો હોવાથી તેને પ્રાથમિક સારવાર અપાઈ હોવાનું જાણવા મળી રહ્યું છે. કોંગ્રેસ આ મામલે ભાજપ પર સીધો આક્ષેપ કરી રહી છે, જ્યારે ભાજપ કોંગ્રેસ સામે લોકોમાં નારાજગી હોવાનું કારણ જણાવી રહી છે.